הקוסם מארץ עוץ (אנימה)

עלילת הסדרה

עלילת הסדרה מבוססת על ארבעה חלקים אשר כל אחד מבוסס ברובו על ארבעה מספרי סדרת ספרי עוץ המקוריים של ליימן פרנק באום.

הקוסם מארץ עוץ (פרקים 1 - 17)

החלק הראשון של הסדרה מבוסס על ספר עוץ הראשון בסדרה, "הקוסם מארץ עוץ". העלילה עוקבת אחר הרפתקאותיה של דורותי, ילדה יתומה שחיה בערבות האפורות של קנזס יחד עם דודתה אמי, הדוד הנרי וכלבה טוטו. יום אחד, כאשר הדודה אמי והדוד הנרי יוצאים ומשאירים את דורותי לבדה בחווה, מתרחשת סופת ציקלון אשר עוקרת את בית החווה מיסודותיו ונושאת עמה את דורותי וטוטו הרחק אל "ארץ האוזנקים" שב- "ארץ עוץ".
בארץ עוץ היא פוגשת את הקוסמת הטובה מהצפון, אשר מבשרת לה כי ביתה נחת מהשמיים ישירות על המכשפה המרשעת מהמזרח ומחץ אותה למוות. כמו כן היא מסבירה לה שבעקבות מותה של המכשפה, דורותי שיחררה את האוזנקים מעבדות. היא גם מידעת אותה כי האדם היחיד בארץ עוץ אשר יהיה מסוגל להחזיר אותה לביתה בקנזס הוא הקוסם של עוץ אשר שוכן בעיר הברקת. דורותי מקבלת את נעלי הקסם של המכשפה המרשעת מהמזרח ויוצאת לדרך לאורך דרך האבנים הצהובות בדרכה אל הקוסם.
בדרכה אל הקוסם פוגשת דורותי בדחליל העשוי כולו קש שמשאלתו היא לקבל מוח, באיש הפח העשוי כולו פח שמשאלתו היא לקבל לב, ובאריה הפחדן שרוצה לקבל אומץ לב. הם מצטרפים אליה בתקווה כי הקוסם יוכל למלא את משאלותיהם. המכשול הראשון בו נתקלת החבורה הוא בתהום עמוקה אותה הם נאלצים לעבור בטרם הדובנמרים יתפסו אותם (בעלי חיים בעלי גוף של דוב וראש של נמר). כחלק מתוכנית אותה הגה הדחליל, האריה והדחליל מסיטים את תשומת לבם של הדובנמרים בעוד איש הפח חוטב עץ אשר מאפשר לחבורה לחצות את התהום בשלום. לאחר שהצליחו לחמוק מהדובנמרים מוצא עצמו הדחליל תקוע על רפסודה בנחל גועש לאחר שתוכניתו השתבשה בעוד הוא נסחף הרחק מדרך האבנים הצהובות, אך למזלו חסידה מצילה אותו. בהמשך עוברת החבורה דרך שדה פרג קטלני אשר גורם לדורותי, לטוטו ולאריה להירדם, אבל הם מצליחים לצאת מהשדה, הודות למלכת עכברי השדה ונתיניה אשר עוזרים לחבורה לאחר שאיש הפח והדחליל הצילו את חייה מחתול בר. הם מגיעים לעיר הברקת למחרת, והודות לנשיקתה של המכשפה הטובה מהצפון (על מצחה של דורותי) הם מקבלים רשות להיכנס בשערי העיר.
לאחר שהם נכנסים לעיר, הם מבקשים לפגוש את הקוסם. הקוסם מסכים להיפגש עמם, אחד אחד במסדרון חשוך כאשר דמותו של הקוסם משתנה בכל מפגש – הוא פוגש את דורותי כראש ענק, את הדחליל כמלאכית עדינה, את איש הפח, כחיה אימתנית, ואת האריה בתור כדור אש. הוא אומר להם שהוא יעזור להם אך ורק אם הם יהרגו את המכשפה המרשעת מן המערב.
בעקבות כך, החבורה יוצאת לדרך במטרה להרוג את המכשפה המרשעת מן המערב. בינתיים המכשפה המרשעת מן המערב עסוקה בבניית ארמון חדש לעצמה בעזרת העבדוקים (העבדים שלה) בו היא מתכוונת להשתמש כדי לכבוש את ארץ עוץ. לאחר שהיא חשה כי החבורה מתקרבת ולאחר שהיא מוודאת זאת בעזרת ראי הקסם שלה, היא שולחת זאבים, עורבים וצבא חיילים שיתפסו אותם. דורותי וידידיה מביסים אותם בקלות יחסית. הידידים פוגשים עבדוק זקן, ראש העיר הקודם של העבדוקים, אשר מעדכן אותם על כוונותיה של המכשפה המרשעת מן המערב. המכשפה משתמשת בפקודה האחרונה שנשארה לה מכובע קסם זהוב בעזרתו היא שולטת על הקופים המכונפים (קופים מעופפים אשר נתונים למרותה של המכשפה), ודורשת שהקופים המכונפים יביאו אליה את האריה ויהרגו את כל יתר החבורה. כאשר החבורה מתקרבת לטירה של המכשפה, הקופים המכונפים תוקפים את החבורה, מצליחים לפרק לגורמים את הדחליל (על ידי ריקון גופו מקש) ואת איש הפח (על ידי הטלתו מגובה רב). הקופים המכונפים לא מצליחים לפגוע בדורותי ובטוטו הודות לנשיקת הקסם של המכשפה הטובה מהצפון ובשל כך הם נאלצים לקחת אותה יחד עם האריה אל המכשפה הרעה מהמערב. המכשפה כולאת את האריה בכלוב ומנסה להשתמש בו כדי שיישא אותה במרכבה שלה. המכשפה אשר חושקת בנעלי הקסם של דורותי מפחדת להתעמת עם דורותי בשל נשיקת הקסם של המכשפה מהצפון על מצחה של דורותי ולכן היא מחזיקה בדורותי בתור המשרתת האישית שלה ומנסה בעורמה להשיג את נעלי הקסם שלה. דורותי לבסוף משתמשת בצנצנת מים גדולה, אותה היא שופכת על המכשפה בטעות, וגורמת לה להתמוסס לגמרי. לאחר שהעבדוקים (ששמם שונה לחופשוקים) משוחררים מעבדות הם עוזרים לשקם את איש הפח והדחליל. החבורה יוצאת חזרה אל עיר הברקת, אך מאבדים את דרכם ביער ונאלצים להיאבק בעכביש ענק. דורותי משתמשת בכובע הקסם הזהוב בעזרתו היא יוצרת קשר עם הקופים המכונפים אשר מצילים אותם ומחזירים אותה ואת ידידיה לעיר הברקת.
בעיר הברקת הם מבקשים להיפגש עם הקוסם אשר להפתעתם מסרב להיפגש עימם ולהגשים את משאלותיהם, ומבקש מהם שיחזרו לבקרו במועד אחר. החבורה מסרבת לעזוב ובמקביל טוטו חושף את מחבואו הסודי של הקוסם, המתגלה כאדם רגיל שהגיע לארץ עוץ במקור מנברסקה לאחר שהכדור הפורח שלו נסחף לארץ עוץ בטעות, והוא החליט להעמיד פנים כי הוא קוסם רב עוצמה על מנת למנוע מהמכשפות להשתלט על ארץ עוץ כולה. אף על פי כן, הקוסם, אשר מבין כי לדחליל, לאיש הפח, ולאריה היו התכונות אותן שאפו לקבל, מעניק להם פריטים אשר מסייעים להם להאמין כי משאלותיהם אכן התגשמו - את ראשו של הדחליל הוא ממלא במסמרים, לאיש הפח הוא נותן לב, ולאריה הוא נותן מים צבעוניים אשר מייצגים אומץ. אף על פי כן, הקוסם מציין כי הוא איננו יודע כיצד יסייע להשיב את דורותי הביתה לקנזס. הדחליל מציע שדורותי תשתמש בכדור הפורח של הקוסם על מנת לחזור לקנזס, והקוסם מסכים לכך, ומציין כי הוא יצטרף אל דורותי משום שמאס בחיים בארץ עוץ. לפני עזיבתו, ממנה הקוסם את הדחליל כשליט עיר הברקת. לרוע מזלה של דורותי, בעת ההמראה של הכדור הפורח טוטו קופץ מהכדור הפורח ורודף אחרי עכבר, בעוד דורותי מנסה לתפוס אותו ובכך מפספסת את ההזדמנות שלה לחזור הביתה.
דורותי מיואשת, ובעקבות כך ידידיה מנסים לעזור לה למצוא דרך אחרת לחזור הביתה. בתחילה היא מזמנת את הקופים המכונפים ומבקשת שהם ייקחו אותה חזרה לקנזס, אך הם מיידעים אותה כי הם אינם מסוגלים לחצות את גבולות ארץ עוץ. בעקבות כן החבורה מחליטה לנסות להתייעץ עם גלינדה, הקוסמת הטובה מהדרום. בדרכם אל גלינדה הם נאלצים לעבור בארץ החרסינה בו התושבים הזעירים עשויים חרסינה, כמו כן הם נאלצים לעבור בארץ הקפצוצים האיומים ולחצות מערות תת-קרקעיות אותן בנו המערונים (גמדים החיים במערות) אשר מכילות יצורים משונים. לבסוף החבורה מגיעה לארמון של גלינדה אשר מסכימה להיפגש עימם.
גלינדה, האדיבה והאכפתית, מחליטה לעזור לדורותי ולטוטו לחזור הביתה לקנזס. לפני כן גלינדה ממליכה את הדחליל למלך החדש של עיר הברקת, את איש הפח לשליט של החופשוקים ואת האריה למלך חיות היער. גלינדה מיידעת את דורותי כי מאז יומה הראשון של דורותי בארץ עוץ, היא הייתה מסוגלת לחזור לביתה שבטקסס באמצעות נעלי הקסם - הדבר מתאפשר בקלות על ידי הקשת עקבי הנעליים שלוש פעמים אשר מאפשרים לה להגשים כל משאלה שתבקש. לאחר שדורותי נפרדת מחבריה היא מקישה בעקבי נעלי הקסם שלוש פעמים, ומשוגרת חזרה לחווה בקנזס שם היא פוגשת בדודה אמי ובדוד הנרי.

ארץ עוץ המופלאה (פרקים 18 - 30)

החלק השני של הסדרה מבוסס על הספר "ארץ עוץ המופלאה". הדודה אמי והדוד הנרי מסיימים לבנות את בית החווה החדש שלהם (לאחר שביתם הקודם נלקח לארץ עוץ על ידי סופת הציקלון) כאשר טוטו ודורותי מופיעים לפתע. דורותי מספרת להם על הרפתקאותיה בארץ עוץ. על אף שהם מתקשים להאמין לה, הם שמחים כי היא בחיים וחזרה אליהם בריאה ושלמה.
דורותי מחפשת אחר אחת מנעלי הקסם שלה אשר אבדה לה כאשר חזרה לקנזס, אך היא לא מצליחה למצוא את הנעל בשום מקום. בהמשך המשפחה יוצאת לערוך קניות בעיירה הסמוכה שם היא פוגשת במקרה שוב את הקוסם מארץ עוץ אשר חזר לעבוד בקרקס. לבסוף דודה אמי מוצאת את הנעל החסרה, ודורותי בהתלהבות ובאופן מאוד בלתי-זהיר משתמשת בנעלי הקסם בשביל לחזור לארץ עוץ, כאשר היא משאירה את טוטו ואת נעלי הקסם בקנזס, אבל גם משאירה את הדודה אמי והדוד הנרי המומים ולא מאמינים למראה עיניהם.
דורותי חוזרת בחזרה לארץ עוץ ופוגשת בילד בשם זיק אשר מכין דמות של ילד דלעת כדי להפחיד את המכשפה מאמבי. הוא מצליח להפחידה ובעקבות כך מאמבי מפיחה בילד הדלעת חיים בעזרת "סם החיים" (אבקת קסם מיוחדת שמפיחה חיים בחפצים דוממים). מאמבי מחליטה כי היא רוצה להפוך את דורותי לפסל שיש. זיק ודורותי מחליטים לברוח ממאמבי יחד עם ילד דלעת לעיר הברקת לאחר שהם גונבים את סם החיים ממאמבי. בדרכם הם בונים בובת עץ בדמות סוס ומשתמשים בסם החיים שזיק גנב מאמא מאמבי כדי להחיותו. דורותי וזיק פוגשים בדרכם בפפריקה, מפקדת צבא הכפריות העומד להשתלט על עיר הברקת בשביל אבניה היקרות. לאחר שהשומר של שערי עיר הברקת מובס על ידי חייליה של פפריקה, דורותי וזיק מזהירים את הדחליל מן הפלישה הקרבה, ויחד הם נמלטים מעיר הברקת לפני שמאמבי מספיקה להגיע לעיר הברקת. מאמבי חוברת לפפריקה. החבורה הולכת מערבה (חרף רגלו השבורה של סוס העץ) ומבקשת את עזרתו של איש הפח. אמא מאמבי מטילה כישוף אשר מאיים לעכב את החבורה בדרכה אך הכישוף פג הודות לפפריקה אשר מפריעה למאמבי. מלכת עכברי השדה נקראת לעזור לחבורה במשימתם והיא נותנת להם את הנשק הסודי שלה. מאמבי מנסה להביס את החבורה בעוד כישופים שכושלים כגון, קיר לבנים ענקי ומעגל אש. החבורה לבסוף מצליחה לחזור לעיר הברקת אותה הם מוצאים במצב רע מאוד, בעקבות שלטונם של מאמבי ופפריקה בעיר כעת כל הגברים בעיר עושים את העבודות הקשות בעוד שהנשים חופשיות לעשות כרצונן. בחדר המלוכה פפריקה, מאמבי והצבא מצליחים לסגור על דורותי וידידיה, אך אינן מצליחות לעמוד מול הנשק הסודי של מלכת עכברי השדה. פפריקה מנסה לתקוף אותם, בעוד שהדחליל מחליט כי עליהם לברוח בעזרת אבקת הקסם.
ילד דלעת משתמש בתכסיסיו הישנים של הקוסם ומצליח להפחיד ולהסיח את דעתן של הבנות בעוד חבריו מרכיבים מיטת צבי מעופפת בה הם מפיחים חיים. כאשר המיטה מוכנה, החבורה מצליחה להימלט על גבי הצבי המעופף מעיר הברקת ברגע האחרון. משם הם עפים דרומה אל גלינדה. אף על פי כן מאמבי מצליחה לחבל בתוכניותיהם ולגרום למיטת הצבי להיסחף לעמק אפל שם הם נתקעים ונאלצים להחלץ ממספר לטאות מעופפות ענקיות. הם מגיעים בהמשך אל ארמונה של גלינדה, שם הם פוגשים את גלינדה אשר כבר מודעת לדילמה שלהם. גלינדה מציינת בפני החבורה כי היא תסייע לשחרר את עיר הברקת משליטתן של מאמבי ופפריקה, אך כי לאחר שהדבר ייעשה, לא יוכל הדחליל להמשיך לכהן כשליט עיר הברקת - במקום זאת יש להמליך את היורשת האמיתית של ממלכת עוץ - הנסיכה ברקת, בתו של המלך הקודם של ארץ עוץ, אשר נעלמה בהיותה תינוקת. החבורה לומדת בהמשך באמצעות כדור הבדולח של גלינדה, כי הקוסם מארץ עוץ העביר את הנסיכה ברקת לרשותה של מאמבי בהיותה תינוקת, על מנת שהוא יהיה השליט של עיר הברקת ולא היורשת החוקית של הכתר. החבורה מחליטה לחזור לעיר הברקת (יחד עם גלינדה) במטרה להדיח את מאמבי ופפריקה, ולגלות מה עלה בגורלה של הנסיכה ברקת.
עם שובם לעיר הברקת גלינדה מצליחה להכניע את מאמבי ופפריקה, ולאלץ את מאמבי לבחור לשתף פעולה עם דורותי והחבורה. הדחליל מכריז בפני תושבי עיר הברקת כי הוא מוותר על כס המלוכה, וכי הנסיכה ברקת עודנה בחיים ויש לאתר אותה. עם זאת, לאחר שגלינדה עוזבת את עיר הברקת מאמבי משתמשת בכישוף מיוחד על מנת לשנות את צורתה שלה ושל פפריקה כדי שלא ניתן יהיה למצוא אותם. אף על פי כן הכישוף לא מחזיק מעמד זמן רב והחבורה, אשר חיפשה את מאמבי ופפריקה ברחבי הארמון, מוצאת אותן בקלות לאחר שמאמבי מתווכחת עם פפריקה, וכך שיתוף הפעולה ביניהן מסתיים, ומאמבי הופכת עצמה לדרקון אימתני. גלינדה מופיעה בהמשך ומצליחה להביס את מאמבי.
בעזרת קסמיה גלינדה גורמת למאמבי לחשוף מה עלה בגורלה של הנסיכה ברקת. מאמבי מגלה כי על מנת לוודא שאף אחד לא יאתר את הנסיכה ברקת היא השתמשה בכישוף שהפך את הנסיכה ברקת לזיק. גלינדה מצליחה לבטל את הכישוף ולהפוך את זיק חזרה לנסיכה ברקת. לבסוף גלינדה מוודאת שמאמבי ופפריקה לא ימשיכו לגרום לצרות ומפצה את החבורה בכך שהיא מחזירה את כולם לביתם.

עוצמה מלכת עוץ (פרקים 31 - 41)

החלק השלישי של הסדרה מבוסס על הספר "עוצמה מלכת עוץ". חלק זה מתחיל בכך שהדוד הנרי, הדודה אמי, דורותי וטוטו ישנים בשלווה במיטותיהם בביתם בקנזס, אבל כאשר נעלי הקסם של דורותי מתחילות לנצנץ הן גורמות לדורותי לחזור לארץ עוץ בעודה מותירה את טוטו ונעלי הקסם בקנזס. היא מגיעה לארץ הסבסבים כאשר שלישיית סבסבים מעירים אותה בגסות ומאשימים אותה שהיא מכשפה. דורותי בורחת מהסבסבים, ומוצאת רובוט מכני קטן וזהוב בשם רובוטק אותו היא מטעינה בעזרת סיבוב מחוגה בגבו. היא לומדת שרובוטק נשלח תחת משימה סודית על ידי הנסיכה שושילה לשחרר את הנסיך פז, אבל הוא הסתבך עם הסבסבים ולכן לא השלים את משימתו. וכך דורותי מחלצת את רובוטק מהסבסבים וביחד הם חוזרים לפגוש את הנסיכה שושילה.
שושילה כולאת את דורותי ורובוטק בצינוק. דורותי ורובוטק מצליחים להזעיק עזרה בעזרת עכבר אשר מיידע את האריה ובעקבות כך הנסיכה ברקת, הדחליל, איש הפח וילד דלעת מגיעים לחלץ את דורותי. לאחר שהם משתחררים החבורה מחליטה להתפצל - הנסיכה ברקת וילד דלעת חוזרים חזרה לעיר הברקת בעוד דורותי, רובוטק, הדחליל, האריה ואיש הפח יוצאים לארץ הננסים להציל את הנסיך פז מידיו של מלך הננסים. הקבוצה חוצה בדרכה מדבר מסוכן, סופת חול, נתקלת בצמחים מוזרים ובחיפושית ענקית ולבסוף מגיעה לנווה מדבר שם הם מוצאים עצמות של חייה ענקית ואוניה טרופה אשר מובילה אותם למסקנה כי המדבר היה בעבר ים שהתייבש מסיבה לא ידועה. החבורה מחליטה לישון באוניה הטרופה ללילה. בבוקר למחרת הם פוגשים את סולת התרנגולת המדברת (המתנהגת כתרנגול), אשר הייתה בעבר התרנגולת של מלך הננסים. היא מורה להם את הדרך לארץ הננסים ונותנת לרובוטק ביצה שהטילה אותה הוא מניח בתא פנימי. בדרך לארץ הננסים, החבורה חוצה אזור הררי שם הם נתקלים ומצליחים לחמוק משני ענקי סלע ועיר סלע הרוסה. הם מגיעים לבסוף לכניסה שמובילה אל העיר התת-קרקעית של ממלכת הננסים. לאחר שהם הולכים לצד נהר לבה, אותו הם נאלצים לחצות, הם עוברים דרך מסדרון מלא בפסל ברזל ופוגשים לבסוף את מלך הננסים.
מלך הננסים אשר יודע מדוע החבורה הגיעה, מספר להם על עוצמתו וכי הוא זה שייבש את הים הגדול מאחר שגודלו הרגיז אותו. בנוסף הוא מסביר להם כי הנסיך פז לא כלוא אלא הפך לפסל ברזל. אם ברצונם להצילו עליהם לגעת בפסל של הנסיך פז שצורתו שונתה ומי שטועה ונוגע בפסל הלא נכון הופך הוא בעצמו לפסל ברזל. לאחר שרובוטק הופך בטעות לפסל הראשון, שר החצר מרמה את האריה, איש הפח והדחליל בניחושים שלהם, וגורם להם להפוך לפסלים. דורותי לעומת זאת מצליחה להערים על הננסים, למצוא את הנסיך ולשחרר את ידידיה מהכישוף. אבל כאשר הם מנסים לעזוב, מלך הננסים מנסה להפחידם וכמעט מצליח לעצור אותם עד שהוא במקרה מבחין בביצה שרובוטק החביא, אשר מפחידה אותו פחד מוות.
החבורה מצליחה לברוח יחד עם הנסיך פז כאשר מלך הננסים בעקבותיהם. מלך הננסים מנסה להטביע אותם בנהר הלבה ומשגר לעברם סלעים בעזרת קטפולטות, אך במקום לפגוע בהם הסלעים יוצרים סדק בתקרה אשר נותן לחבורה פתח מילוט מן המנהרות התת-קרקעיות. הננסים לא יוצאים בעקבותיהם משום שהם רגישים לאור השמש. החבורה מודה לסולת התרנגולת על העזרה אבל אז האוניה הטרופה והחול המקיף אותה מתחילים לשקוע. החבורה מצליחה לברוח והאריה מפגין אומץ רב ומציל את הדחליל מטביעה בחול. החבורה מצליחה לחמוק ממלך הננסים וחוזרת לעיר הברקת.

עיר האיזמרגד של עוץ (פרקים 42 - 52)

החלק הרביעי והאחרון של הסדרה מבוסס על הספר "עיר האיזמרגד של עוץ". מלך הננסים מתכנן את נקמתו בחבורה. בינתיים, דורותי עדיין נמצאת בארץ עוץ. היא, הדחליל והנסיכה ברקת משחקים בתופסת ברחבי עיר הברקת ובמהלך המשחק הם מגלים חדר סודי בהיכל מדרגות חשוך אשר משמש כלב עיר הברקת ומראה בפניהם את ההיסטוריה של עוץ, ומראה לנסיכה ברקת כי היא חייבת להכתיר עצמה כמלכת ארץ עוץ. בינתיים בממלכה התת-קרקעית של הננסים, מלך הננסים מאתר את גופי הננס הקטן והחכם אשר קובע כי לאור חולשתם של הננסים לאור היום, הדרך היחידה לכבוש את עיר הברקת תהיה על ידי חפירת מנהרה תת-קרקעית אשר תוביל את צבא הננסים הישר אל תוך עיר הברקת. בעזרת התולעת אוכלת האדמה הענקית של גופי, הננסים חופרים את המנהרה ומצליחים לחצות את המדבר הקטלני.
בינתיים, הדחליל מגלה בחדר של הקוסם קופסה אשר משגרת את דורותי והנסיכה ברקת אל ארץ חיילי הנייר שם הן פוגשות בגברת ניירת, מלכת הנייר ולבסוף חוזרות חזרה. דורותי והנסיכה ברקת מתאמנות על כוחות הקסם שלה כאשר הן יוצרות ציפור נייר ענקית בה הן מפיחות חיים ולאחר מכן טסות בעזרתה בשמי הממלכה. היות שהוא מודע לחולשת הננסים, גופי מגייס גם את עזרתו של מפלצת ענקית בשם בינג בונג כדי להבטיח את ניצחונם. בעודה מתאמנת לטקס ההכתרה של עצמה, הנסיכה ברקת מגלה בעזרת קוסמות היכן נמצאת מעיין השיכחה אשר היא זקוקה למימיו כחלק חשוב מן ההכתרה.
בינג בונג מגיח מן המערב ומתחיל לזרוע הרס בממלכת עוץ. החופשוקים המפוחדים מיידעים את מלכם איש הפח על המפלצת, וכמו כן גם דורותי מיודעת על כך. איש הפח נלחם בבינג בונג אבל הוא נרטב ממי הנהר ומחליד מיד. דורותי מגיעה ומחלצת את איש הפח. בינתיים מתחת לעיר הברקת, תולי התולעת לא מצליח לחפור את הדרך מתחת לעיר עצמה (הוא לא יכול לחפור דרך ברזל) ובשל כך נפתח ויכוח בין גופי למלך הננסים.
גופי מצליח להתגנב אל עיר הברקת כדי לגבש תוכנית פעולה אך מותש מרוב הליכה דרך מדרגות ודלתות רבות כל כך בארמון. על מנת להרוות את צימאונו הוא שותה ממי מעיין השכחה אשר גורמים לו להתנהג באופן מוזר. ההכתרה של ברקת עוברת בהצלחה.
באותו הלילה, בינג בונג מוביל את הננסים בפלישה לתוך עיר הברקת. בעוד איש הפח מצליח לעכב את צבא הננסים מעט, החבורה מנסה להילחם בצבא הננסים על ידי זריקה של ביצים עליהם בעוד האריה שומר על המלכה ברקת בחדרה, אך לבסוף צבא הננסים מצליח לפרוץ קדימה ולהשתלט על הארמון. המלכה ברקת משתמשת בשביל להציל את תושבי עיר הברקת ומרמה את הננסים כאשר היא מובילה אותם היישר לתוך מעיין השיכחה מה שגורם להם לחזור לארצם. בהמשך גלינדה מופיעה ומברכת את המלכה ברקת על עבודתה. לאחר שדורותי נפרדת בפעם האחרונה מידידיה, היא חוזרת לקנזס.

הקוסם מארץ עוץ בישראל

הדיבוב המקורי לעברית לשתי העונות הראשונות, אשר הופק בסוף שנות ה-80, בוים על ידי מרקו סימיונוביץ.